曾季欽少卿安序堂次朱希真韻
作者：周必大
朝代：宋

paragraphs: 行藏本同塗，明哲遇輒安。
畎畝道可樂，肯思負鼎干。
膰肉倘愛禮，豈遽涉汶川。
大哉天地準，笑汝士女耽。
丈人三吳秀，此理久已參。
緬懷洛京老，知音賞英咸。
佳名表棟宇，妙語來江山。
至今編簡香，不謂室有蘭。
君看爲邦問，正在簞瓢間。
閲世從川流，如愚安石磐。
聖門惟若人，始可語易占。
不見繫辭中，巋然特書顔。